{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":47,"n_cols":6,"rows_kept":47,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Pravilnik o priređivanju nagradnih igara"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"MIRO OPAČAK","Pravilnik o priređivanju nagradnih igara        ","Predlažemo da Pravilnik o priređivanju nagradnih igara uvrsti odredbu da sportski savezi gluhih i nagluhih osoba (kao što je Hrvatski sportski savez gluhih) imaju pravo posebne kvote ili prednosti u organizaciji nagradnih igara koje se provode na razini gradova ili putem gradskih proračuna. Time bi se jačala vidljivost i financijska podrška sportskim aktivnostima za gluhu djecu i mlade, potičući inkluziju i jednak pristup sportu kroz plošnu podršku lokalnoj zajednici.\n\n\n\n\n⸻\n\n\n\n\n2. Detaljna verzija s obrazloženjem i pravnim osnovama\n\n\n\n\nPrijedlog dopune Pravilnika:\n\n\n\n\nU Pravilniku o priređivanju nagradnih igara, predlaže se dopuna članka o ciljevima promidžbe i ravnopravnosti:\n“Priređivači, osobito kod nagradnih igara s javnim ili gradskim potporama, dužni su u svojim pravilima osigurati kvote ili posebne pogodnosti za organizaciju nagradnih igara čiji su primatelji sportski savezi gluhih i nagluhih, s ciljem poticanja inkluzije, jednakosti i vidljivosti gluhe sportske zajednice.”\n\n\n\n\nObrazloženje:\n • Vidljivost i podrška — Gradovi i javne institucije često raspisuju nagradne igre ili poticajne programe koji uključuju sportske udruge. Osiguravanjem posebne prednosti za saveze gluhih, omogućuje se bolja opremljenost, organizirana sportska događanja za gluhu djecu te ravnopravan pristup sportskim aktivnostima.\n • Inkluzija kao zajednički interes — Uključivanje gluhih sportaša u javne događaje potiče socijalnu integraciju i prepoznatljivost njihovih postignuća, čime se slabi izolacija i promovira kultura inkluzivnosti.\n • Postojeći primjer dobre prakse — Hrvatski sportski savez gluhih skrbilo je o više od 700 sportaša, uključujući djecu i mlade, osiguravajući im prilike za socijalizaciju i razvoj kroz sport  ￼ ￼.\n • Pravni i strateški okvir — Dopuna je u skladu sa Zakonom o priređivanju nagradnih igara (pravila moraju poticati ravnopravnost)  ￼, kao i s načelima Konvencije o pravima osoba s invaliditetom (UN, 2006.) o osiguravanju jednakih mogućnosti za osobe s oštećenjem sluha.\n\n\n\n\nDodatna preporuka:\n • Suradnja s udrugama — Priređivači bi trebali konzultirati Hrvatski sportski savez gluhih i lokalne sportske saveze u osmišljavanju nagrada.\n • Transparentnost — U pravilima nagradne igre jasno navesti mehanizam kvota i transparentno objaviti rezultate i dodijeljene potpore.\n\n\n\n\n⸻\n\n\n\n\nSažetak koristi:\n • Osiguranje većeg broja priloga sportskim programima za gluhe i nagluhe djecu\n • Promicanje inkluzije i vidljivosti u lokalnoj zajednici\n • Jačanje jednakog pristupa sportu i javnim dobrobitima","Nije prihvaćen","Priređivač nagradne igre je trgovačko društvo te druga pravna i fizička osoba poduzetnik koja je u Republici Hrvatskoj upisana u obrtni registar ili registar trgovačkog suda te se samim time isključuje mogućnosti priređivanja nagradnih igara od strane gradova, općina i slično."]
[2,"DINO DVORSKI","Pravilnik o priređivanju nagradnih igara        ","Radi transparentnosti predlažem da se članak 14. stavak 2. nadopuni: \n\"(2) ...i obvezno navođenje broja dobitne prijave(npr. broj računa)...\"\nNa taj način će se povećati transparentnost jer trenutno sudionik ne može znati da li je netko upotrijebio njegov račun prije njega, a ovako će sudionici moći provjeriti svoje račune.","Nije prihvaćen","Navedene tražene podatke o broju računa dobitne prijave provjerava komisija na izvlačenju koje je javno, dostupno svim zainteresiranim sudionicima te navođenje broja dobitne prijave sudionika u nagradnoj igri nije potrebno javno objavljivati uz osobne podatke."]
[3,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 2.","Nagradni natječaj nije igra sukladno odredbama instituta javnog obećanja nagrade Zakona o obveznim odnosima. \nKako je nagradni natječaj uređen Zakonom o obveznim odnosima prijedlog je da se za nagradni natječaj i uputi na Zakon o obveznim odnosima.","Nije prihvaćen","Definicija nagradnog natječaja je definirana temeljem Prijedloga pravilnika o priređivanju nagradnih igara."]
[4,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 2.","Prema kojim se kriterijima određuje što je mala vrijednost? Nije li iznos poklona zapravo nebitan, s obzirom na to da se prema ostalim kriterijima pojma promocije razlikuje promocija od nagradne igre?","Djelomično prihvaćen","U članku 2. točki 9. Pravilnika definiramo promociju kako bi se ista razlikovala od nagradne igre. U promociji nema izvlačenja odnosno slučajnog odabira nego se poklon daje svim sudionicima promocije te se u tom slučaju misli na proizvod približno jednake vrijednosti. \nČlanak 2. točka 9.Pravilnika se mijenja i glasi: ˝Promocija je događanje kojim se promovira proizvod ili usluga na način da se svim sudionicima daje poklon čija je vrijednost približno jednaka.˝"]
[5,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 2.","\"8. kviz je igra koja se odvija pred javnošću,  a u kojoj se u vještini, spretnosti i znanju iz različitih područja natječe jedan ili više unaprijed kvalificiranih sudionika prema pravilima priređivača uz obvezno prisustvovanje sudionika mjestu priređivanja kviza pri čemu pobjeda ovisi isključivo o postignutim rezultatima u zadanoj tematici;\" - Molimo pojašnjenje zašto je ova odredba uključena, budući da je isto već uređeno Zakonom o igrama na sreću, a predmetno se ne odnosi na nagradnu igru.","Primljeno na znanje","U članku 2. točki 8. Pravilnika se definira pojam kviza radi razlikovanja u odnosu na nagradne igre. Također, u članku 5. stavak 4. Pravilnika navode se društvene igre  koje se ne smatraju nagradnom igrom. Navedene igre definirane su u pojmovniku u članku 2. Pravilnika"]
[6,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 2.","\"3. priređivač nagradne igre je trgovačko društvo te druga pravna i fizička osoba poduzetnik koja je u Republici Hrvatskoj upisana u obrtni registar ili registar trgovačkog suda, osim u slučaju iz članka 69. stavak 1. Zakona;\" - Nomotehnički, a kako bi se izbjegla dvojba na što se ovaj izuzetak odnosi predlažemo definirati bez upućivanja na predmetni stavak već navesti kako je u samom zakonu i navedeno tj. da Ministarstvo financija u okviru svoje djelatnosti može priređivati nagradne igre u opće porezne svrhe","Prihvaćen","Članak 2. točka 3. Pravilnika se mijenja i glasi: ˝priređivač nagradne igre je trgovačko društvo te druga pravna i fizička osoba poduzetnik koja je u Republici Hrvatskoj upisana u obrtni registar ili registar trgovačkog suda. Iznimno od navedenog, Ministarstvo financija u okviru svoje djelatnosti može priređivati nagradne igre u opće porezne svrhe.˝"]
[7,"HRVATSKA GOSPODARSKA KOMORA","Pravilnik o priređivanju nagradnih igara        ,\nČlanak 2.","Grupacija proizvođača piva Hrvatske gospodarske komore iz Udruženja prehrambeno - prerađivačke industrije pri Hrvatskoj gospodarskoj komori navodi kako se odredba točke 9. članka 2. ovog prijedloga Pravilnika o priređivanju nagradnih igara odnosi na poklon male vrijednosti, no mišljenja su da bi trebalo naznačiti što se smatra malom vrijednosti. Naime, svaki potrošač može imati različitu percepciju male vrijednosti (50, 100, 200€) te ovo jako ovisi i o samom proizvodu koji je na promociji jer luksuzni skupi proizvodi mogu davati poklone koji su u usporedbi s njihovim proizvodom male vrijednosti (npr uz kupnju televizora ili frižidera se dobije pun frižider piva ili sourround zvučnici što nema malu vrijednost ali u usporedbi s proizvodom na promociji je mala vrijednost ili manja . Ili je to ovdje stavljeno samo u svrhu razlikovanja u odnosu na nagradnu igru. Slijedom navedenog, ljubazno molimo detaljnije pojašnjenje navedene odredbe.","Djelomično prihvaćen","U članku 2. točki 9. Pravilnika definiramo promociju kako bi se ista razlikovala od nagradne igre. U promociji nema izvlačenja odnosno slučajnog odabira nego se poklon daje svim sudionicima promocije te se u tom slučaju misli na proizvod približno jednake vrijednosti."]
[8,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 4.","Predlažemo brisati riječ ovlaštenog jer ista upućuje na to da društvo na neki način treba biti od nadležnog državnog tijela ovlašteno za predmetno.","Prihvaćen","Mijenja se članak 4. stavak 2. točka 3. Pravilnika i glasi: ˝Ako priređivač nagradne igre ovlasti drugo društvo da za njega provodi nagradnu igru dužan je priložiti ugovor o poslovnoj suradnji.˝"]
[9,"HRVATSKA GOSPODARSKA KOMORA","Pravilnik o priređivanju nagradnih igara        ,\nČlanak 4.","Grupacija proizvođača piva Hrvatske gospodarske komore vezano uz članak 4. stavak 2. točku 3. ovog prijedloga Pravilnika o priređivanju nagradnih igara (dalje u tekstu: Pravilnik) navodi da ugovor o poslovnoj suradnji sklopljen između priređivača nagradne igre i društva koje za njega provodi nagradnu igru sadrži određene odredbe koje predstavljaju poslovnu tajnu ili mogu biti zaštićeni određenim autorskim pravima, pa se postavlja pitanje može li se dostava ugovora o poslovnoj suradnji zamijeniti s potvrdom o ugovornom odnosu koji  bi potpisale obje ugovorne strane?\nI što s nagradnim igrama koje se odvijaju putem aplikacija, primjerice putem aplikacija trgovačkih lanaca, a priređivač nije trgovački lanac čija je aplikacija u pitanju, već proizvođač proizvoda?\n\nTakođer, vezano uz točku 4. stavak 2. članka 4. ovog prijedloga Pravilnika, Grupacija proizvođača piva Hrvatske gospodarske komore navodi da je predmetna odredba vrlo neodređena i stvara nesigurnost kod priređivača nagradnih igara; ako su propisani uvjeti za priređivanje nagradnih igara, onda jasno mora biti definirana i dokumentacija koju je potrebno priložiti za odobrenje i provođenje nagradne igre.","Djelomično prihvaćen","1. ugovor o poslovnoj suradnji nije moguće zamijeniti potvrdom o ugovornom odnosu.\n2. druga dokumentacija koja se dostavlja po zahtjevu Ministarstva financija se odnosi na primjer na predračun za nagrade, potvrde banke o izdavanju potrošačkih kartica, ugovore o poslovno-tehničkoj suradnji, punomoći o zastupanju i sl.\nČlanak 4. stavak 2. točka 3. Pravilnika se mijenja i glasi: ˝Ako priređivač nagradne igre ovlasti drugo društvo da za njega provodi nagradnu igru dužan je priložiti ugovor o poslovnoj suradnji.˝"]
[10,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 5.","Odredba 1. članka 5. nije jasna, odnosno iz ovako predložene odredbe proizlazi da se nagradne igre provode sudjelovanjem pozivima i sms-om, a vjerujemo da to nije bila namjera ove odredbe.\n\nU sada važećem pravilniku odredba glasi ovako i ima sasvim drugi smisao:\nČl.3. st.2:\nOvaj Pravilnik primjenjuje se i na trgovačka društva te druge pravne i fizičke osobe poduzetnike koji u svrhu promidžbe svojih\nproizvoda i usluga priređuju razne vrste igara putem poziva u svim oblicima elektroničkih komunikacijskih mreža te putem SMS\nusluga.","Djelomično prihvaćen","Članak 5. stavak 1. Pravilnika se mijenja i glasi: ˝Priređivači iz članka 3. ovoga Pravilnika u svrhu promidžbe svojih proizvoda i usluga priređuju nagradne igre na način da se sudionici nagradne igre prijavljuju pisanim, govornim ili elektroničkim putem te da se dobitnici nagrada biraju metodom slučajnog odabira.˝"]
[11,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 6.","Propisi o zaštiti osobnih podataka (GDPR) reguliraju zaštitu osobnih podataka ispitanika i obveze priređivača koji je voditelj obrade te se takve odredbe ne trebaju prepisivati/unositi u pravila nagradne igre. Ono što priređivači trebaju objaviti uz Pravila nagradne igre jesu informacije o obradi osobnih podataka (dokument koji ima značenje obavijesti te ima sadržaj propisan čl. 13 i 14. GDPR-a) te bi imalo smisla da se propiše da informacije o obradi osobnih podataka moraju biti priložene uz Pravila nagradne igre.\n\nDakle, predlažemo da se ova o točka 13. izbaci iz čl. 6. stavka 3. koji uređuje sadržaj Pravila nagradne igre.  Također, smatramo kako bi adekvatno rješenje bilo da se doda stavak (6) sljedećeg sadržaja:\n\n\"(6) Priređivač nagradnih igara obvezan je  objaviti, odnosno učiniti dostupnim, dokument informacija o obradi osobnih podataka koje se odnose na nagradnu igru, čiji je sadržaj u skladu s propisima o zaštiti osobnih podataka.\"","Prihvaćen","U članku 6. Pravilnika se dodaje stavak 4. i glasi: \n˝ Priređivač nagradnih igara obvezan je objaviti, odnosno učiniti dostupnim informacije o obradi osobnih podataka koje se odnose na nagradnu igru, a čiji je sadržaj u skladu s propisima o zaštiti osobnih podataka.\""]
[12,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 6.","Misli li se u stavku 13. članka 6. na informacije o obradi osobnih podataka sukladno čl. 13. i 14. Opće uredbe o zaštiti podataka? Ako da, nije jasno zašto se određuje da navedeno treba biti sadržaj pravila nagradne igre kada je već Općom uredbom o zaštiti podataka određena obveza davanja informacija o obradi osobnih podataka? Ili se ovdje misli na nešto drugo? Ako da, nije jasno što se ovom odredbom želi urediti?","Prihvaćen","Komentar se prihvaća i točka 13. Pravilnika će se brisati iz Pravilnika o priređivanju igara na sreću. Točka 14. Pravilnika postaje točka 13."]
[13,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 6.","Što učiniti u situaciji ako su u komisiji definirane osobe koje u međuvremenu daju otkaz ili su na datum izvlačenja bolesne ili na godišnjem? \nMolimo pojašnjenje trebaju li u pravilima biti navedeni konkretni članovi komisije i njihovi osobni podaci. Ako trebaju, onda bi u ovim slučajevima trebalo moći tražiti od Ministarstva financija promjenu pravila nagradne igre (kao za slučaj više sile). Postoji u komisijama i termin rezervni/pomoćni član?","Nije prihvaćen","Priređivač nagradne igre određuje najmanje tročlanu  komisiju koja će nadgledati izvlačenje dobitnika bez navođenja osobnih podataka članova komisije te smatramo kako nije potrebno u pravilima navoditi rezervne članove komisije. U pravilima nagradne igre ne trebaju biti navedeni članovi komisije i njihovi osobni podaci odnosno priređivač može bilo kada tijekom trajanja nagradne igre odrediti članove komisije za izvlačenje nagrada. S obzirom na navedeno nema potrebe za rezervnim članovima komisije i zahtjevom za promjenu pravila."]
[14,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 6.","U kojem smislu komisiju tj. do kojih detalja podataka (npr. ime i prezime članova komisije) je potrebno definirati komisiju u pravilima nagradne igre? Ovo je bitno definirati kako bi se izbjegle nejasnoće i u odnosu na primjenu propisa o zaštiti osobnih podataka.","Nije prihvaćen","Priređivač nagradne igre određuje najmanje tročlanu  komisiju koja će nadgledati izvlačenje dobitnika te smatramo kako nije potrebno navoditi osobne podatke članova komisije."]
[15,"HRVATSKA GOSPODARSKA KOMORA","Pravilnik o priređivanju nagradnih igara        ,\nČlanak 6.","Vezano uz članak 6. stavak 3. točku 12. ovog prijedloga Pravilnika, Grupacija proizvođača piva Hrvatske gospodarske komore ljubazno moli pojašnjenje predmetne odredbe. Je li odredba usmjerena na to da se u pravilima odredi, primjerice da se izvuku prvo najvrijednije nagrade u slučaju da se prijavi manji broj sudionika u odnosu na broj nagrada?","Primljeno na znanje","Način izvlačenja nagrada ako se u nagradnu igru uključi manje sudionika od broja nagrada koje su predviđene nagradnim fondom određuje priređivač nagradne igre u svojim pravilima."]
[16,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 8.","Je li ispravno razumijevanje da se ovime misli na isključivanje obrta, OPG-ova i slobodnih zanimanja?","Primljeno na znanje","U članku 8. stavku 3.Pravilnika misli se na trgovačka društva i fizičke osobe obrtnike."]
[17,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 8.","Smatramo da je nužno, a što je uostalom i obveza sukladno čl. 14. Zakona o provedbi Opće uredbe o zaštiti podataka dobiti mišljenje Agencije za zaštitu podataka i za ovaj dio odredbe odnosno za upućivanje u odredbama ovog Pravilnika na propise o zaštiti osobnih podataka. Naime, smatramo da odredbe koje upućuju na propise o zaštiti osobnih podataka nisu svrsishodne jer se ti propisi moraju primjenjivati na osobne podatke neovisno o tome upućuje li odredba na njih ili ne. Ono što odredbe propisa trebaju je jasno definirati da li je obrada podataka (kojih podataka i za koje svrhe) obveza ili ne.\n\nMolimo objašnjenje što se ovom odredbom željelo postići? Da li je ispravno razumijevanje da bi se ovime ustvari željelo ukazati na, između ostaloga, potrebu imanja odgovarajuće osnove zakonitosti obrade osobnih podataka prema čl. 6. Opće uredbe o zaštiti podataka?","Prihvaćen","Mijenja se članak 8. stavak 2. Pravilnika i glasi: ˝Radi sudjelovanja u nagradnoj igri i za potrebe provođenja nagradne igre, sudionik daje svoje osobne podatke (ime i prezime, adresa stanovanja, broj telefona/mobitela, adresa elektroničke pošte).˝"]
[18,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 8.","Iz kojeg razloga ili za koju svrhu je obvezno dati telefon/mobitel (tj. pretpostavljamo telefonski broj) i adresu elektroničke pošte, tj. za koje svrhe je priređivač obvezan te podatke koristiti?","Primljeno na znanje","Broj telefona, mobitela i elektroničke pošte je potrebno dati radi kontaktiranja dobitnika nagrade u svrhu obavijesti o dobivenoj nagradi i preuzimanja nagrade."]
[19,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 8.","Iz kojeg je razloga nužno navesti datum rođenja, imajući u vidu i obvezni sadržaj zapisnika o izvlačenju dobitnika nagrade?","Prihvaćen","Mijenja se članak 8. stavak 2. Pravilnika i glasi: ˝Radi sudjelovanja u nagradnoj igri i za potrebe provođenja nagradne igre, sudionik daje svoje osobne podatke (ime i prezime, adresa stanovanja, broj telefona/mobitela, adresa elektroničke pošte).˝"]
[20,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 8.","Propisi o zaštiti osobnih podataka ne propisuju koji konkretno podaci se trebaju obrađivati radi sudjelovanja u nagradnoj igri. Nadalje, u odnosu na izraz \"pristanak\", predlažemo da se isti izbaci kako bi se izbjegle dvojbe u odnosu na primjenu privole kao pravne osnove iz čl. 6 GDPR-a, a u kontekstu obrade osobnih podataka za potrebe provođenja nagradne igre. \nNaime, privola ne bi bila adekvatna pravna osnova prema GDPR-u pošto sudionik nagradne igre jest fizička osoba koja je prihvatila pravila nagradne igre te je obrada nužna za izvršenje nagradne igre (ispunjenje obveza iz pravila nagradne igre koja reguliraju način i sadržaj prijave, čl. 6. b GDPR-a), a isto tako se ovim Pravilnikom propisuje koji osobni podaci se moraju dati za potrebe prijave na nagradnu igru te koji osobni podaci se trebaju objaviti (poštovanje pravnih obveza voditelja obrade iz čl. 6. c GDPR-a).\n\nStoga, predlažemo izmijeniti odredbu kako slijedi:\n\"(2) Prilikom prijave na nagradnu igru, radi sudjelovanja u nagradnoj igri i za potrebe provođenja nagradne igre, sudionik daje svoje osobne podatke: ime i prezime, adresa stanovanja, datum rođenja, telefon/mobitel, adresa elektroničke pošte.","Prihvaćen","Mijenja se članak 8. stavak 2. Pravilnika i glasi: ˝Radi sudjelovanja u nagradnoj igri i za potrebe provođenja nagradne igre, sudionik daje svoje osobne podatke (ime i prezime, adresa stanovanja, broj telefona/mobitela, adresa elektroničke pošte).˝"]
[21,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 8.","U kontekstu zakonitih temelja obrade osobnih podataka uređenih čl. 6. Opće uredbe o zaštiti podataka pojam pristanak upućuje na privolu, a koja privola mora biti dobrovoljna i ne smije biti uvjetovana, a što u kontekstu provođenja nagradne igre nije moguće jer je nužno uvjetovana obzirom nije moguće sudjelovati u nagradnoj igri bez obrade osobnih podataka. Obzirom na navedeno potrebno je savjetovati se s Agencijom za zaštitu osobnih podataka da li bi ovdje ispravno bilo definirati da je sudionik obvezan dati ovdje navedene osobne podatke.","Djelomično prihvaćen","Sudjelovanje u nagradnoj igri je dobrovoljno, te samim prihvaćanjem pravila nagradne igre sudionik je suglasan dati svoje osobne podatke u svrhu obrade u nagradnoj igri."]
[22,"HRVATSKA GOSPODARSKA KOMORA","Pravilnik o priređivanju nagradnih igara        ,\nČlanak 8.","Grupacija proizvođača piva Hrvatske gospodarske komore vezano uz članak 8. stavak 2. predmetnog prijedloga Pravilnika predlaže dodati mogućnost prikupljanja i obrade ostalih osobnih podataka ovisno o prirodi same nagrade te osobnih podataka koji su potrebni za preuzimanje same nagrade. Primjerice u slučaju kada je nagrada automobil ili drugo vozilo za koje je potrebna registracija, potreban je i OIB. Za neke druge specifične nagrade, potrebni su i drugi osobni podaci, a ovisno o samoj nagradnoj igri.","Prihvaćen","Mijenja se članak 8. stavak 2. Pravilnika i glasi: ˝Radi sudjelovanja u nagradnoj igri i za potrebe provođenja nagradne igre, sudionik daje svoje osobne podatke (ime i prezime, adresa stanovanja, broj telefona/mobitela, adresa elektroničke pošte).˝\nU pravilima nagradne igre priređivač može propisati kako će se za određene nagrade i njihovo preuzimanje od dobitnika tražiti i drugi osobni podaci, te je za iste potrebno u pravilima propisati koliko će se dugo čuvati od strane priređivača."]
[23,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 9.","Ovaj Pravilnik se odnosi na nagradne igre te u tom smislu nije jasno na koje druge razne vrste igara se ovdje misli i u kojem smislu?","Prihvaćen","U članku 9. Pravilnika u stavcima 1., 3. i 4. briše se pojam: ˝drugim raznim vrstama igara˝."]
[24,"HRVATSKA GOSPODARSKA KOMORA","Pravilnik o priređivanju nagradnih igara        ,\nČlanak 9.","Uz članak 9. predmetnog prijedloga Pravilnika, Grupacija proizvođača piva Hrvatske gospodarske komore navodi kako se u prijedlogu ove odredbe ne spominju  drugi mogući oblici prijave sudionika: prijava putem weba, whatsapp porukama, putem raznih aplikacija trgovačkih lanaca i slično.","Nije prihvaćen","Drugi mogući oblici prijave sudionika navedeni su u članku 5. stavku 1. Pravilnika, a člankom 9. Pravilnika se definira postupanje priređivača nagradnih igara ako se sudionik prijavljuje putem poziva iz pokretne i nepokretne mreže i putem SMS poruka."]
[25,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 10.","Potrebno je razjasniti smatra li se, u slučaju prekida nagradne igre uslijed više sile i naknadnog definiranja novog nagradnog fonda, da priređivač nije obvezan ishoditi novo odobrenje Ministarstva financija te da se takva izmjena ne kvalificira kao izmjena pravila nagradne igre.","Nije prihvaćen","Člankom 7. stavak 2. Pravilnika o priređivanju nagradnih igara propisano je kako Ministarstvo financija može iz opravdanih razloga i u iznimnim okolnostima, zbog nastupa više sile, a na zahtjev priređivača, odobriti promjenu pravila nagradne igre."]
[26,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 10.","Nije jasno odnosi li se mogućnost korištenja nagradnog fonda u sljedećoj igri isključivo na slučajeve više sile ili i na druge razloge odustajanja. Također, potrebno je pojasniti što se podrazumijeva pod time da nagradna igra „nije započela“, imajući u vidu da pravila moraju sadržavati uvjete za otkazivanje, prekid ili mirovanje nagradne igre.","Primljeno na znanje","Člankom 10. stavak 5. Pravilnika propisuje se postupanje s nagradnim fondom u slučaju da je nagradna igra započela i priređivač otkaže, prekine priređivanje ili stavi igru u stanje mirovanja zbog nastupa više sile ili ako nagradna igra još nije započela. Pod terminom da nagradna igra „nije započela“ smatra se da je priređivač svojom voljom otkazao priređivanje odobrene nagradne igre prije datuma određenog kao početak nagradne igre. Priređivač nagradne igre može u svakom trenutku prije datuma određenog kao početak nagradne igre otkazati priređivanje nagradne igre, te je o tome dužan obavijestiti Ministarstvo financija. Članak 10. stavak 5. se mijenja i glasi:  ˝Priređivač nagradne igre nagradni fond može iskoristiti u svojoj sljedećoj nagradnoj igri u slučaju da je nagradna igra započela i priređivač ju prekine ili ako nagradna igra još nije započela, a priređivač igru otkaže.˝ Stavak 6. se mijenja i glasi: ˝Ako se u slučaju nastupa više sile nagradna igra stavi u stanje mirovanja i u nekom drugom terminu nastavi, a vrijednost nagrada u međuvremenu postane ništavna, priređivač nagradne igre može odrediti  novi nagradni fond u promijenjenim pravilima na koja Ministarstvo financija izdaje odobrenje.˝"]
[27,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 10.","Što znači odustati od priređivanja, ako je određeno da pravila nagradne igre kao obvezni sadržaj moraju imati uvjete pod kojima se nagradna igra može otkazati, prekinuti ili staviti u stanje mirovanja?","Primljeno na znanje","Odustankom od nagradne igre se smatra otkazivanje ili prekidanje nagradne igre."]
[28,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 10.","Trenutni Pravilnik je objavljen u NN 2010. S obzirom na razinu inflacije kroz zadnjih 15 godina predlažemo povećanje nagradnog fonda i zaokruživanje iznosa (170.000 eura po nagradnoj igri) kako bi razina vrijednosti ostala nepromijenjena.","Primljeno na znanje","Navedeni iznosi su propisani Zakonom o igrama na sreću i ne mogu se mijenjati Pravilnikom. Promjenu iznosa vrijednosti ukupnog nagradnog fonda nagradne igre će se razmotriti prilikom planiranja sljedećih zakonodavnih aktivnosti."]
[29,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 10.","Predlažemo precizirati odredbu na način kao i u Zakonu: Dobitnik nagrade nema pravo zahtijevati zamjenu nagrade za novac niti isplatu njezine novčane protuvrijednosti.","Djelomično prihvaćen","U članku 10. stavak 1. Pravilnika se mijenja i glasi: ˝Nagradni fond nagradne igre sastoji se isključivo od dobara i usluga koje dobitnik ne može zamijeniti za novac.˝"]
[30,"HRVATSKA GOSPODARSKA KOMORA","Pravilnik o priređivanju nagradnih igara        ,\nČlanak 10.","Vezano uz stavak 2. članka 10. ovog prijedloga Pravilnika, Grupacija proizvođača piva  Hrvatske gospodarske komore ističe kako odredba navodi da se vrijednost nagradnog fonda utvrđuje po tržišnim, maloprodajnim cijenama proizvoda i usluga važećim u trenutku podnošenja zahtjeva za izdavanje odobrenja te povezano s time, je li to cijena po kojima dobavljač od kojeg je priređivač kupio proizvod koji se dijeli u nagradnoj igri taj proizvod prodaje ili cijena po kojoj je priređivač nabavio taj proizvod od dobavljača?","Primljeno na znanje","Vrijednost nagradnog fonda utvrđuje se po tržišnim, maloprodajnim cijenama proizvoda i usluga odnosno to je cijena po kojoj maloprodajni trgovac prodaje proizvode i usluge."]
[31,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 11.","Kako postupiti kada izvučeni dobitnik odbije nagradu, a mi smo već platili sve nagrade  (npr. turistički aranžman agenciji koji se mora uplatiti avansno, dakle prije samog izvlačenja)? Da li se takav slučaj može definirati kao dodijeljena nagrada pa da se ne treba uplaćivati u državni proračun iznos takvih nagrada (jer ako se uplaćuje, onda priređivač ima dupli trošak - trošak od ranije uplaćenog aranžmana te dodatni trošak uplate Ministarstvu). Predlažemo da kod kompleksnijih nagrada (putovanja u EU i non-EU zemlje) postoji mogućnost izvlačenja „rezervnih“ dobitnika, npr. po redoslijedu izvlačenja.","Primljeno na znanje","Nakon provedenog izvlačenja dobitnika nagrada zapisnikom s izvlačenja se utvrđuju konačni dobitnici te nije moguće izvlačenje rezervnih dobitnika. Ukoliko dobitnik nagrade odbije preuzeti nagradu navedena se smatra nepodijeljenom nagradom."]
[32,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 11.","Nije li ovo u suprotnosti s rokom od kojeg se računa 90 dana za uplatu u državni proračun te u suprotnosti sa samim Zakonom koji određuje nakon završetka nagradne igre, a ne i nakon prekida, otkazivanja ili stavljanja u stanje mirovanja te nije li eventualno i u suprotnosti sa stavkom 5) prethodnog članka ovog Pravilnika (ovisno o tome što je doista namjera da se tim st. 5) prethodnog članka uredi)?","Djelomično prihvaćen","Članak 11. stavak 1. Pravilnika o priređivanju nagradnih igara se mijenja i glasi: ˝Nagradni fond u vrijednosti većoj od 663,61 eura koji nakon završetka nagradne igre nije podignut ili nije podijeljen, priređivač je dužan prodati na javnoj prodaji, a sredstva ostvarena prodajom uplatiti u državni proračun u roku od 90 dana od dana isteka roka za podizanje nagrada.˝"]
[33,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 11.","Je li moguće iznos zaokružiti na viši iznos, primjerice 700,00 eura?","Primljeno na znanje","Navedeni iznosi su propisani Zakonom o igrama na sreću i ne mogu se mijenjati Pravilnikom. Promjenu iznosa vrijednosti nagradnog fonda koji nakon završetka nagradne igre nije podijeljen ili nije podignut će se razmotriti prilikom planiranja sljedećih zakonodavnih aktivnosti."]
[34,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 12.","Molimo pojašnjenje stavka 4. ovog Članka te popis ovlaštenih laboratorija.","Primljeno na znanje","Računalna aplikacija kojom se izvlače dobitnici nagrada putem generatora slučajnih brojeva mora biti certificirana od strane ovlaštenih laboratorija koji imaju odobrenje Ministarstva financija. Objava popisa ovlaštenih laboratorija za certificiranje na stranicama Porezne uprave će se razmotriti."]
[35,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 12.","Misli li se tu na generator slučajnih brojeva kako je definiran Zakonom o igrama na sreću tj. certificirani uređaj koji na temelju slučajnih uzoraka generira slučajne, potpuno nezavisne i nepredvidive nizove brojeva ili simbola koji su jednoliko raspoređeni unutar definiranih granica?","Primljeno na znanje","Pod generatorom slučajnih brojeva misli se na definiciju navedenu u članku 4. točki 22. Zakona o igrama na sreću."]
[36,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 12.","Možete li nam dati više informacija o certifikatu sukladnosti koji moramo posjedovati za obavljanje izvlačenja elektroničkim putem te kako ga je moguće pribaviti?","Primljeno na znanje","Certifikat o sukladnosti za računalne aplikacije kojima se izvlače dobitnici nagrada mora biti certificiran od strane ovlaštenih laboratorija koji imaju odobrenje Ministarstva financija."]
[37,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 12.","Kako se pokazuje interes za sudjelovanjem na izvlačenju? Postoji li rok do kada se osoba izjašnjava? Što ako značajan broj osoba želi prisustvovati izvlačenju (npr. 150 osoba)?","Primljeno na znanje","Dužnost priređivača nagradne igre je da organizira izvlačenje  nagrada i omogući prisutnost na izvlačenju osobama koje pokažu interes za izvlačenje."]
[38,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 12.","Možete li objasniti na koji način je potrebno osigurati prisustvo u izvlačenju svakoj fizičkoj osobi koja pokaže interes ako se izvlačenje odvija elektroničkim putem?","Primljeno na znanje","Priređivač je dužan svakoj osobi koja pokaže interes omogućiti prisustvo na izvlačenju."]
[39,"HRVATSKA GOSPODARSKA KOMORA","Pravilnik o priređivanju nagradnih igara        ,\nČlanak 12.","Vezano uz stavak 4. članka 12. predmetnog prijedloga Pravilnika, Grupacija proizvođača piva Hrvatske gospodarske komore (dalje u tekstu: Grupacija proizvođača piva HGK) ističe kako se odredbom  uvodi pojam certifikata o sukladnosti za računalnu aplikaciju pomoću koje se obavlja izvlačenje kojega izdaje ovlašteni laboratorij.  Obzirom da trenutno ne postoje laboratoriji koji bi izdavali certifikat sukladnosti za računalnu aplikaciju za izvlačenje, potrebno je ovim Praivlnikom ili drugim propisom definiriati parametre i način izdavanja  certifikata sukladnosti te izdati popis ovlaštenih laboratorija, kao i kriterija za dobivanje statusa ovlaštenog laboratorija. Grupacija proizvođača piva HGK napominje  da će zasigurno certificiranje dodatno povećati troškove priređivanja nagradnih igara te može doći do značajnog pada interesa priređivača za organiziranje nagradnih igara pod ovim uvjetima.\n\nNadalje, uz stavak 5. ovog članka 12. predmetnog Pravilnika, Grupacija proizvođača piva HGK navodi sljedeću primjedbu: \"Je li potrebno u zapisnik o izvlačenju stavljati adrese stanovanja za članove komisije i dobitnike ili je dovoljno staviti samo grad stanovanja s obzirom na osjetljivost osobnih podataka?\"","Djelomično prihvaćen","1. Radi objektivnosti izvlačenja dobitnika nagrada u nagradnoj igri priređivač mora posjedovati certifikat o sukladnosti za aplikaciju koja koristi generator slučajnih brojeva sukladno članku 4. točki 22. Zakona o igrama na sreću \n2. Zapisnik sa izvlačenja mora sadržavati između ostalog i mjesto stanovanja članova komisije, a sa navedenim podacima se postupa u skladu s Općom uredbom o zaštiti podataka."]
[40,"HRVATSKA GOSPODARSKA KOMORA","Pravilnik o priređivanju nagradnih igara        ,\nČlanak 13.","Vezano uz predmetni članak ovog prijedloga Pravilnika, Grupacija proizvođača piva Hrvatske gospodarske komore navodi sljedeće: \"Obzirom da je priroda nagradnih igara obično vezana za račune , vrijeme od izvlačenja potencijalnih dobitnika do objave je potrebno kako bi se prekotrolirala ispravnost prijava i prijavljenih računa, što se događa ukoliko netko bude diskvalificiran da li nagrada ide prvom sljedećem dobitniku pa se sve pomiče za jedno mjesto? Nagrada onda ostaje nepodijeljena (iako je bilo dovoljno prijavljenih sudionika), što nije smisao nagradne igre.\nZašto se onda nakon utvrđivanja nepravilnosti ne može izvući novi dobitnik te isto navesti u zapisniku uz prisustvo  javnog bilježnika?\nPredlaže se malo preformulirati odredba iz stavka 3. na način da je dozvoljeno izvući novog dobitnika u slučaju da se, u roku od 5 dana od izvršenog izvlačenja, utvrdi da dobitnik nema ispravan račun.\"","Nije prihvaćen","Priređivač nagradne igre na samom izvlačenju dobitnika nagrada utvrđuje, prema definiranim uvjetima sudjelovanja, je li izvučeni sudionik nagradne igre udovoljio svim definiranim uvjetima i postao dobitnik nagrade. Ukoliko na javnom izvlačenju komisija priređivača utvrdi da izvučeni dobitnik nagrade ne udovoljava uvjetima sudjelovanja smatra se da gubi pravo na nagradu i nakon toga se pristupa izvlačenju sljedećeg dobitnika.\nIzvlačenje rezervnih dobitnika pojedine nagrade nije dopušteno."]
[41,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 14.","AZOP se do sada očitovao da je dovoljno objaviti ime i prezime i mjesto stanovanja (u skladu s načelom \"smanjenja količine podataka\" prema GDPR-u). Očitovanje AZOP-a je dostupno na njihovim službenim internetskim stranicama.\n\nMeđutim, ako će sada biti propisano da se mora objaviti i adresa (ne samo mjesto), banke će kao priređivači postupati tako radi poštovanja pravnih obveza (do sada to nije bilo propisano pa nije niti bilo takve obveze).\n\nTakođer, predlažemo iz čl. 14. st. (2)  izbaciti dio odredbe: \"a sukladno propisu o zaštiti osobnih podataka\", s obzirom na to da propisi o zaštiti osobnih podataka ne određuju koji podaci dobitnika se moraju javno objaviti.","Djelomično prihvaćen","Članak 14. stavak 2. Pravilnika se mijenja i glasi: ˝Priređivači moraju javno objaviti dobitnike u nagradnoj igri u elektroničkim ili drugim javnim medijima, uz obvezno navođenje osobnih podataka (ime i prezime, mjesto stanovanja)˝."]
[42,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 14.","Za potrebe ovog Pravilnika tj. provođenja nagradne igre što su to elektronički ili drugi javni mediji? Da li su internetske stranice priređivača za potrebe provođenja nagradne igre elektronički ili drugi javni mediji?","Primljeno na znanje","Internet stranice priređivača nagradne igre smatraju se u smislu ovog Pravilnika elektroničkim javnim medijem."]
[43,"HRVATSKA GOSPODARSKA KOMORA","Pravilnik o priređivanju nagradnih igara        ,\nČlanak 15.","Grupacija proizvođača piva Hrvatske gospodarske komore uz članak 15. predmetnog prijedloga Pravilnika vezano uz rokove preuzimanja nagrade navodi: \"U nekim situacijama nije moguće poštovati ovaj rok od 30 dana npr. zbog nagrada kao aranžmani na nekakva sportska događanja, evente i sl., koji su vezani uz određeni datum.  Tako da bi bilo dobro omogućiti priređivaču određeni period u kojem može podijeliti nagrade.\nPrimjerice: nagrade dobitnici preuzimaju u roku koji će priređivač definirati u Pravilima nagradne igre, a koji ne može biti kraći od 8 niti dulji od 30 dana od dana primitka pisane obavijesti o dobivenoj nagradi.\"","Prihvaćen","Mijenja se članak 15. stavak 1. Pravilnika i glasi: ˝Nagrade u nagradnim igrama dobitnici preuzimaju u roku koji ne može biti kraći od osam dana niti duži od 30 dana od dana primitke pisane obavijesti o dobivenoj nagradi.˝"]
[44,"GOSPODARSKO INTERESNO UDRUŽENJE HRVATSKA UDRUGA BANAKA","Pravilnik o priređivanju nagradnih igara        ,\nČlanak 16.","Je li moguće iznos zaokružiti na viši iznos, primjerice 700,00 eura?","Primljeno na znanje","Navedeni iznosi su propisani Zakonom o igrama na sreću i ne mogu se mijenjati Pravilnikom.\nPromjenu iznosa vrijednosti nepodignutih i nepodijeljenih nagrada će se razmotriti prilikom planiranja sljedećih zakonodavnih aktivnosti."]